CELEX: 32022D0627
Language: lt
Date: 1649808000000
Title: Tarybos sprendimas (BUSP) 2022/627 2022 m. balandžio 13 d. kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

2022 4 13   
               
               
                  LT
               
               
                  Europos Sąjungos oficialusis leidinys
               
               
                  L 116/6
               
            
         TARYBOS SPRENDIMAS (BUSP) 2022/627
         2022 m. balandžio 13 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. kovo 17 d. Taryba priėmė Sprendimą 2014/145/BUSP (1);
                  
               
                     (2)
                  
                  
                     2022 m. vasario 21 d. Rusijos Federacijos prezidentas pasirašė dekretą, kuriuo pripažino vyriausybės nekontroliuojamų Ukrainos Donecko ir Luhansko sričių teritorijų „nepriklausomybę ir suverenitetą“, ir davė nurodymą į tas teritorijas įvesti Rusijos ginkluotąsias pajėgas;
                  
               
                     (3)
                  
                  
                     2022 m. vasario 24 d. Rusijos Federacijos prezidentas paskelbė karinę operaciją Ukrainoje ir Rusijos ginkluotosios pajėgos pradėjo Ukrainos puolimą;
                  
               
                     (4)
                  
                  
                     savo neteisėtais kariniais veiksmais Rusija šiurkščiai pažeidžia Ukrainos teritorinį vientisumą, suverenitetą ir nepriklausomybę, taip pat tarptautinę teisę ir Jungtinių Tautų Chartijos principus;
                  
               
                     (5)
                  
                  
                     atsižvelgdama į humanitarinę krizę, kilusią dėl neišprovokuoto Rusijos Federacijos ginkluotųjų pajėgų įsiveržimo į Ukrainą, Taryba mano, kad, laikantis tarptautinės humanitarinės teisės, nešališki humanitarinės pagalbos teikėjai, tenkinantys Ukrainos civilinių gyventojų humanitarinius poreikius, turėtų toliau vykdyti tam tikrais principais grindžiamus humanitarinius veiksmus Ukrainoje;
                  
               
                     (6)
                  
                  
                     todėl Taryba mano, kad tam tikroms organizacijoms ir agentūroms, veikiančioms kaip Sąjungos humanitarinės partnerės, išimtinai humanitariniais tikslais Ukrainoje draudimas leisti į sąrašą įtrauktiems asmenims, subjektams ir įstaigoms naudotis lėšomis bei ekonominiais ištekliais neturėtų būti taikomas;
                  
               
                     (7)
                  
                  
                     be to, Taryba mano, kad išimtinai humanitariniais tikslais Ukrainoje turėtų būti nustatytas nukrypti leidžiančios nuostatos mechanizmas, susijęs su turto įšaldymu, taip pat leidimo į sąrašą įtrauktiems asmenims, subjektams ir įstaigoms naudotis lėšomis bei ekonominiais ištekliais apribojimais;
                  
               
                     (8)
                  
                  
                     todėl Sprendimas 2014/145/BUSP turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2014/145/BUSP 2 straipsnis papildomas šia dalimi:
            
               
                  „11.   2 dalyje nustatytas draudimas netaikomas organizacijoms ir įstaigoms, kurios yra Sąjungos įvertintos pagal ramsčius ir su kuriomis Sąjunga yra pasirašiusi finansinį partnerystės pagrindų susitarimą, kurio pagrindu šios organizacijos ir agentūros veikia kaip Sąjungos humanitarinės partnerės, jeigu 2 dalyje nurodytas lėšas ar ekonominius išteklius teikti būtina išimtinai humanitariniais tikslais Ukrainoje.
               
               
                  12.   Atvejais, kurių neapima 11 dalis, ir nukrypdamos nuo 1 ir 2 dalių, valstybės narės kompetentingos institucijos gali suteikti specialiuosius ar bendruosius leidimus – tokiomis bendrosiomis ar specialiosiomis sąlygomis, kurias jos laiko tinkamomis – nutraukti tam tikrų lėšų arba ekonominių išteklių įšaldymą arba leisti naudotis tam tikromis lėšomis arba ekonominiais ištekliais, jeigu šias lėšas ar ekonominius išteklius teikti būtina yra būtinas išimtinai humanitariniais tikslais Ukrainoje.
                  Jeigu per 5 darbo dienas nuo prašymo suteikti leidimą gavimo kompetentinga institucija nepriima neigiamo sprendimo, nepaprašo pateikti informacijos ar nepraneša apie papildomą laiką, laikoma, kad leidimas yra suteiktas.
                  Apie leidimus, suteiktus pagal šią dalį, atitinkama valstybė narė informuoja kitas valstybes nares ir Komisiją per 2 savaites nuo leidimo suteikimo.“.
               
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. balandžio 13 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).